હોલિવૂડમાંથી બોલિવૂડમાં પ્રવેશેલી મી ટુ ચળવળે સમગ્ર ગ્લેમર જગતને ખળભળાવી મૂક્યું છે. નાના પાટેકરથી શરૃ થયેલો જાતીય સતામણીના આરોપોનો સિલસિલો આલોકનાથ, સાજિદ ખાન, વિકાસ બહેલ, સુભાષ ઘાઈ, કૈલાસ ખેર અને છેલ્લે અનુ મલિક સુધી પહોંચી ગયો છે. આ મામલાઓ સામે આવતા જ બોલિવૂડ સાવચેત થઈ ગયું છે અને આવા કિસ્સાઓને રોકવા માટે જાતભાતના પ્રયાસો કરી રહ્યું છે. પ્રોડ્યુસર્સ ગિલ્ડ ઓફ ઈન્ડિયાએ જાતીય સતામણીના બનાવો રોકવા માટે એક કમિટીનું ગઠન કરવાનો નિર્ણય કર્યો છે. તો સિને એન્ડ ટેલિવિઝન આર્ટિસ્ટ એસોસિયેશન (સિન્ટા)એ પણ અનેક જરૃરી પગલાં ભર્યાં છે. તેણે આલોકનાથ અને નાના પાટેકરને કારણદર્શક નોટિસ ફટકારવાની સાથે જાતીય સતામણી માટેની કમિટી બનાવી છે. સિન્ટા મહાસચિવ સુશાંતસિંહ અને અધ્યક્ષ વિક્રમ ગોખલેએ જણાવ્યા પ્રમાણે, સિન્ટાની જાતીય સતામણીની કમિટીમાં રવિના ટંડન, રેણુકા સાહણે, અમોલ ગુપ્તે, પત્રકાર ભારતી દુબે અને પ્રિવેન્શન ઓફ સેક્યુઅલ હેરેસમેન્ટ(પોર્શ)ના વકીલ તથા એક માનસશાસ્ત્રી વગેરે હશે. આ સિવાય સમગ્ર મામલે જાગૃતતા માટે એક સબકમિટી પણ બનાવવામાં આવી છે, જેમાં સ્વરા ભાસ્કર અને વૃંદા ગ્રોવર છે. સિન્ટા ઇચ્છે છે કે, આ કમિટી એટલી મજબૂત હોય કે, જો તેણે કોઈને કાઢી મૂકવાનો નિર્ણય કર્યો, તો તે વ્યક્તિ સમગ્ર ઈન્ડસ્ટ્રીમાંથી ફેંકાઈ જાય. જાતીય સતામણી મુદ્દે જાગૃતતા વધે તે માટે આ કમિટી પોસ્ટર તૈયાર કરીને દરેક શૂટિંગ સ્ટુડિયો અને સેટ પર લગાવવાનું પણ આયોજન કરી રહી છે. આ સિવાય સેમિનાર, ઓપન માઈક સેશન અને પબ્લિક સેશન પણ યોજશે.